Et par stolte danske vikinger reddede søndag formiddag en mands liv, da manden faldt i Frederiksholms Kanal i det indre København.

Politi og redning blev kaldt til stedet klokken 11.04, og meldingen lød, at en mand var faldet i vandet, fordi han havde fået insulinchok.

Men da pionertjenesten fra Københavns Brandvæsen var nået frem var manden allerede reddet op af vandet.

Mange mennesker var i nærheden af stedet, da Nationalmuseet i denne weekend afholder vikinge-marked.

- To mænd klædt ud som vikinger, der var en del af vikinge-markedet, sprang i vandet og reddede manden op. Han blev efterfølgende kørt til stabilisering på hospitalet. Det var en fin, hurtig indgriben af vikingerne, men de er jo også gjort af et særligt stof og skabte det danske land, siger den centrale vagtleder ved Københavns Politi, Mads Firlings, til Ekstra Bladet.